נתניהו: "מתמקד בפתרון שתי המדינות"
דף הבית > אקטואליה וחדשות > נתניהו: "מתמקד בפתרון שתי המדינות"
בראיון שהעניק לתקשורת האמריקאית, הצהיר נתניהו כי הוא מתמקד בפתרון שתי המדינות, ושהוא מקווה שטראמפ יסייע לו בכך. סמוטריץ': "הוא לא ימין"
ניר מועלם 12/12/16 09:53 676 צפיות
במהלך ראיון שהעניק ראש הממשלה לתכנית "60 דקות" ברשת CBS האמריקאית, הצהיר נתניהו כי הוא נשאר מחויב לפתרון שתי המדינות. "אני מוכן להיכנס למשא ומתן עם הפלסטינים בכל זמן", הכריז ואמר "שתי מדינות לשני עמים – זה מה שאני מתמקד בו והייתי רוצה שכאשר הנשיא טראמפ ייכנס לבית הלבן, הוא יעזור לי עם זה". נתניהו הוסיף כי המציאות החדשה במזרח התיכון יצרה הזדמנויות חדשות, והוא מקווה כי גם המדינות הערביות יעזרו להגיע לפתרון.
מחויב לפתרון שתי המדינות. רה"מ בנימין נתניהו. צילום: לע"מ
במהלך הראיון חשף נתניהו כי במהלך פגישתו הראשונה עם טראמפ הנשיא לאחר שזה יכנס לבית הלבן, הוא מתכנן לבקש ממנו לבטל את הסכם הגרעין עם איראן, ואף גיבש רעיונות כיצד לעשות זאת. יש לציין כי במהלך קמפיין הבחירות לנשיאות, הגדיר טראמפ את ההסכם כ"מטופש" ו"ההסכם הגרוע ביותר אי פעם".
הביקורת מימין לא אחרה לבוא כאשר ח"כ בצלאל סמוטריץ' מהבית היהודי צייץ: "מי שמשתוקק להקים מדינה ערבית בארץ ישראל הוא לא ימין. נקודה.". כזכור, רק לפני שבוע סולק סמוטריץ' על ידי נתניהו מדיון על אמונה לאחר שזה מתח ביקורת קשה ב"הארץ" נגד ראש הממשלה והאשים: "הוא לא ימין ולא אמין".
איראן הבית היהודי הסכם הגרעין טראמפ נתניהו סמוטריץ' פתרון הסכסוך שתי מדינות	2016-12-12